ARRONDO ALDASORO (EH Bildu, 2016-04-22):
Uriarte andrea, sailburu andrea, gaurkoan ere errepikatu didazu betikoa, LOMCEren kontra inor baino gehiago zaudela eta zaudetela, eta zuen esku dagoen guztia egiten ari zarela.
Eta gainera, zerbait gehiago esan duzu gaurkoan. Zuek izan zaretela lan gehienak egin duzuenak LOMCEri aurre egiteko. Eta ipini duzu adibide bezala sartutako errekurtsoa, para minimizar el impacto de la LOMCE aipatu duzu, eta zuk ez duzu inolako loturarik ikusten LOMCEk esaten duena eta Heziberrik garatzen duena? Nondik atera ditu Heziberrik ebaluazio sistemak, hirugarren mailako azterketa eta seigarren mailakoa? Ez didazu erantzun seigarren mailakoa, atzo esandakoa eta zuk hemen erantzundakoa eta ikastetxeei bidalitakoaren artean ze harreman dagoen? Guztiz kontrakoak dira.
Guk ere pentsatzen dugu esan dugun bezala, goazen pasatzera beste gauza batzuetaz ere...
...guk ere pentsatzen dugu. Esan dugun bezala, goazen pasatzera beste gauza batzuetaz ere, argi hitz egitera LOMCEren aurka egon, ez egon, zer egiten ari garen bakoitzak.
Ezin gara gelditu Madrilera begira, zalantzarik gabe. Horretarako, guk gure tresnak behar ditugu gure hezkuntza modu burujabean arautzeko. Eta tresnak izan behar ditugu, besteak beste, lehen aipatutako hezkuntza batzorde horretan entzundako proposamenak arautzeko, gure arau propioak egiteko errealitateari egokituta eta dauden beharrei erantzungo dienak.
Eta horien artean, adibidez, ebaluazio sistema dago, zuk aipatutako ebaluazio sistema. Lehen esan dut ebaluazio sistema batek baldintzatzen du goitik behera eta behetik gora hezkuntza sisteman eta egunerokotasunean egiten dena ikastetxeetan. Eta funtsezkoa da, nola ez, horregatik behar da sakondu gaian.
Baina ebaluatu beti ebaluatu da hezkuntza sisteman. Zuek egon aurretik ere sailburu bezala ebaluazioa existitzen zen, Heziberri aurretik ere bai eta LOMCEren aurretik ere bai. Ebaluazioa ulertzeko modu asko daude eta horretaz ere gaur egun ez dago adostasunik hezkuntza komunitatean. Beraz, heldu beharko diogu.
Baina zuek Heziberrin egin duzuena da LOMCEn ipintzen dena zuzen-zuzen ipini. Begira, adibide bat ipiniko dizut. Zuk ipintzen baldin badizut frogak, 2., 3., 4. eta 6. mailan, DBH 2., 4. eta Batxilergoan, zertara dedikatuko dira ikastetxeak? Froga horiek prestatzen. Eta froga horiek estandarizatuak dira. Horregatik diogu baldintzatzen duela hezkuntza sistema osoa.
Beste bigarren gauza bat aipatu nahi dizut ere gaurkoan. Askotan esan ohi duzu hau dena egiten ari zarela elkarlanean hezkuntza eragileekin eta hezkuntza komunitatearekin. Eta aste honetan bertan hori ere ez dela egia argi gelditu zen Kamara honetan, Legebiltzar honetan. Sindikatuekin ez duzu inolako elkarlanik burutzen ari gai honen inguruan baina ez bakarrik sindikatuekin, beste eragile batzuekin ere ez zeren ez dago adostasunik: Ez dago adostasunik Heziberrirekin, ez dago adostasunik 3. mailako frogekin, ez dago adostasunik hemendik aurrera egin behar denarekin.
Orduan, horregatik galdetzen dizugu ea behingoz gure hezkuntza sistema garatzeko elkarlana bultzatuz zerbait berria egiteko asmoa duzun. Edo jarraituko duzun orain arte bezala, eta gaur bertan esaten, LOMCEren aurka zaudetela eta egiten ari zaretela ahal duzuen guztia, eta errekurtsoak eta ministroari esaten. Ez, lehendabizi hemen behar dugu akordio zabal bat. Akordio zabal hori, besteak beste, irakasle, guraso eta eragile guztiekin gure hezkuntza sistema arautzeko eta babesteko.
Eta hori da eskatzen dizuguna. Eta horrek, nola ez, gaur egun eskatzen du ere Heziberri curriculum dekretua bertan behera uztea. Zuk zeuk diozu zure idatzian. 6. mailako frogak egingo dira zuk diozu ez LOMCEk esaten duelako, Heziberrik esaten duelako egingo dira. Eta atzo esaten duzu, 6. mailako frogak ez direla egingo. Hori ez zenuen esan, aurten. Orduan, urtero egingo ditugu frogak.
Beste bide bat hartu behar da, sailburu andrea.